Niebinêre gender

Niebinêr (of genderqueer) is ’n spektrum van genderidentiteite wat nie eksklusief manlik of vroulik is nie; dit val dus buite die tweeledige geslagsindeling.S. Bear Bergman, Meg-John Barker, Genderqueer and Non-Binary Genders (2017), Palgrave Macmillan, page 43 Niebinêre identiteite kan onder die transgender-sambreel val, want baie niebinêre mense identifiseer met ’n gender wat anders is as hulle toegewese geslag. In Engels word dit ook enby genoem (van NB vir non-binary).

Niebinêre mense kan identifiseer met twee of meer geslagte (dus as "bigender" of "trigender"); geen gender (agender, genderloos of "neutrois"); as tussen genders of van wisselende genders; of van ’n derde gender of "ander" gender (’n kategorie wat mense insluit wat nie ’n naam aan hulle gender heg nie). 

Genderidentiteit verskil van seksuele oriëntasie; niebinêre mense kan ’n verskeidenheid seksuele oriëntasies hê, nes cisgender mense. Sommige niebinêre mense verwerp genderidentiteite heeltemal. Sommige word, nes transgender mense, dikwels medies met chirurgie of hormone behandel vir genderdisforie.

In ’n eksklusiewe onderhoud met Huisgenoot in 2017 het die bekende TV-persoonlikheid Soli Philander erken hy is niebinêr en dat hy nou verstaan hoekom hy altyd "anders" was.Scenic Drive with Rian, Jacaranda FM, "'Ek is nie 'n man of vrou nie' - legendariese Soli Philander". 20 Augustus 2019. Besoek op 23 November 2020.

Vlae en viering
Baie Pride-vlae word in die niebinêre en genderqueer gemeenskappe gebruik. Daar is aparte niebinêre en genderqueer vlae. Die Genderqueer Pride-vlag is in 2011 deur Marilyn Roxie ontwerp. Ook agender mense, wat soms as genderqueer identifiseer, het hulle eie vlag. 

Die Niebinêre Pride-vlag is in 2014 deur Kye Rowan ontwerp. Geel verteenwoordig mense wie se gender buite die tweeledige geslagsindeling val, pers dié wie se gender ’n mengsel van man en vrou is of tussen die geslagte val, swart dié sonder ’n gender en wit dié wat baie of alle genders omarm.

Internasionale Dag van Binêre Mense word op 14 Julie gevier.

Definisies en identiteit
Die term "genderqueer" het in die 1980's ontstaan as ’n voorloper van die term "niebinêr". Dit word gebruik deur mense wat voel hulle staan buite die tradisionele onderskeid tussen "man" en "vrou". Hulle betwis dus die tweeledige, of binêre, idee van gender. Sommige genderqueer mense identifiseer as ’n manlike vrou of vroulike man, of kombineer genderqueer met ’n ander genderopsie. 

Om niebinêr te wees is nie dieselfde as interseks nie; die meeste interseks mense identifiseer as óf manlik óf vroulik. In baie verwysings word die term "transgender" gebruik om genderqueer/niebinêre mense in te sluit.

Agender mense ("a" beteken "sonder"), wat ook genderloos of neutrois genoem word, is dié wat hulleself as sonder ’n genderidentiteit beskou. Hoewel die kategorie verskeie identiteite insluit wat buite normale gendernorme val, indentifiseer dié mense nie noodwendig as transgender nie. Neutrois en agender is twee van 50 beskikbare genders waaruit mense op Facebook kan kies. Dit is op 13 Februarie 2014 bygevoeg.Facebook sex changes: which one of 50 genders are you?. The Daily Telegraph. 14 Februarie2014. 

Bigender of dubbelgender is ’n identiteit wat enige twee genderidentiteite en soorte gedrag insluit. Dit word gewoonlik verstaan as dat iemand as beide manlik en vroulik identifiseer, of tussen manlik en vroulik beweeg, en dus twee aparte genderidentiteite het. Die Amerikaanse Sielkundevereniging beskryf bigender as deel van die sambreelterm transgender. 

Verwysings

Skakels

Kategorie:LGBT
Kategorie:Genderidentiteit